જિગ્નેશ મેવાણીનું ભાષણ વાંચી મને ઘણું સારું લાગ્યું. મારા મન પરનો એક મોટો બોજો ઊતરી ગયો હોય તેમ લાગ્યું. ૨૦૧૯ની સાલમાં ભાજપા ફરી સત્તા પર આવે એવી અંત:કરણપૂર્વકની ઇચ્છા ધરાવનારાઓ પૈકી એક હું છું અને તેથી ક્યારેક ક્યારેક કેટલીક ઘટનાઓ અને પ્રસંગોને કારણે મને વિનાકારણ ચિંતા થવા લાગે છે. જિગ્નેશ મેવાણીએ મારી ચિંતા થોડી ઓછી કરી એટલે તેમને લાલ સલામ. થાય છે એવું કે, સત્તા હાથમાં આવ્યા પછી કાર્યકર્તાઓમાં થોડી ઢીલાશ આવે છે અને તેમાં પણ ઉપરાઉપરી વિજય મળતા જાય એટલે ‘આપણો અશ્ર્વમેધનો ઘોડો અટકાવવાની કોઈની તાકાત નથી.’ એવી ભાવના નિર્માણ થાય છે. અને આ ભાવના ભાવિ પરાજયનાં બીજ વાવી જાય છે. તેથી જિગ્નેશે ભાજપાને બે સાંસદો પર લાવી દેવાનો સંકલ્પ કર્યો છે એ વાંચીને સારું લાગ્યું. જિગ્નેશ યુવાન છે, આખી ડાબેરી ફોજ તેની પાછળ ઊભી છે. આવતીકાલે લાલુપ્રસાદ, મુલાયમસિંગ, મમતા બેનર્જી વગેરે પણ તેની પાછળ ઊભાં રહેશે. ભાજપાને બે સાંસદોની સંખ્યા સુધી પહોંચાડી દેવો હોય તો આટલું મોટું પોટલું બાંધવું જ પડે. જીજ્ઞેશ તરુણ હોવાથી તેની પાસે ભરપૂર ઊર્જા છે અને ભડકાઉ ભાષણોની સ્ક્રિપ્ટ લખી આપનારા ડાબેરીઓ પણ ઘણા છે એટલે મારે જિગ્નેશને આગ્રહપૂર્વક કહેવું છે કે તેનો પહેલો સંકલ્પ પૂર્ણ કરવા માટે તેણે પોતાની સંપૂર્ણ શક્તિ લગાવી દેવી જોઈએ.